**Ministru kabineta noteikumu projekta “Grozījumi Ministru kabineta 2012.gada 22.maija noteikumos Nr.361** “**Dabas resursu nodokļa piemērošanas noteikumi transportlīdzekļiem”” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta “Grozījumi Ministru kabineta 2012.gada 22.maija noteikumos Nr.361 “Dabas resursu nodokļa piemērošanas noteikumi transportlīdzekļiem”” (turpmāk – noteikumu projekts) mērķis ir precizēt dabas resursu nodokļa par transportlīdzekli (turpmāk – DRN par transportlīdzekli) maksāšanas kārtību saistībā ar vienotā nodokļu konta (turpmāk – Konts) ieviešanu un novērst regulējuma dažādās interpretācijas iespējas.Regulējums stāsies spēkā 2021.gada 1.janvārī. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Noteikumu projekts sagatavots pēc Finanšu ministrijas iniciatīvas. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Likuma “Par nodokļiem un nodevām” 23.1panta pirmās daļas 6.punkts (redakcijā, kas stāsies spēkā 2021.gada 1.janvārī) paredz, ka dabas resursu nodoklis (turpmāk – DRN) ir maksājams Kontā. Dabas resursu nodokļa likuma 27.panta piektā daļa paredz deleģējumu Ministru kabinetam noteikt kārtību, kādā maksājams DRN un atmaksājams samaksātais DRN par transportlīdzekli.Ministru kabineta 2012.gada 22.maija noteikumu Nr.361 “Dabas resursu nodokļa piemērošanas noteikumi transportlīdzekļiem” (turpmāk – MK noteikumi Nr.361), kuros ir noteikta kārtība, kādā maksā DRN un atmaksā samaksāto DRN par transportlīdzekli, 3.punkts paredz, ka DRN par transportlīdzekļiem, kuri Latvijā tiek pastāvīgi reģistrēti pirmo reizi, nodokļa maksātājs samaksā pēc transportlīdzekļa agregāta numuru salīdzināšanas, kas veikta atbilstoši normatīvajiem aktiem par transportlīdzekļu reģistrāciju, bet pirms attiecīgā transportlīdzekļa reģistrēšanas, izmantojot šādus maksājuma pakalpojumu veidus:3.1. skaidrā naudā valsts akciju sabiedrības “Ceļu satiksmes drošības direkcija” (turpmāk – CSDD) kasē. CSDD triju darbdienu laikā iemaksā valsts budžetā skaidrā naudā iekasētās nodokļa summas, neieskaitot tās savā norēķinu kontā;3.2. CSDD ar maksājumu karti maksājumu karšu pieņemšanas terminālī vai citā alternatīvā sistēmā, ja CSDD vai starpniekinstitūcija to tehniski nodrošina. Veicot maksājumu ar maksājumu karti, maksājuma kvītī jānorāda informācija par nodokļa maksātāju (maksātāja vārds, uzvārds vai nosaukums), transportlīdzekļa identifikācijas numurs (VIN) vai transportlīdzekļa agregāta numuru salīdzināšanas izziņas numurs un samaksātā nodokļa apmērs;3.3. ar maksājumu pakalpojumu sniedzēja starpniecību, kuram ir tiesības sniegt maksājumu pakalpojumus Maksājumu pakalpojumu un elektroniskās naudas likuma izpratnē. Veicot maksājumu ar maksājumu pakalpojumu sniedzēja starpniecību, maksājuma rīkojumā mērķī jānorāda informācija par nodokļa maksātāju (maksātāja vārds, uzvārds vai nosaukums), transportlīdzekļa identifikācijas numurs (VIN) vai transportlīdzekļa agregāta numuru salīdzināšanas izziņas numurs un samaksātā nodokļa apmērs.Ņemot vērā minēto, skatot kopsakarā likumā “Par nodokļiem un nodevām” noteikto regulējumu par Kontu, kas stāsies spēkā 2021.gada 1.janvārī, un spēkā esošos DRN reglamentējošos normatīvos aktus, ir secināms, ka tie var radīt neskaidrības DRN par transportlīdzekli maksāšanas kārtībā, proti, par to, vai ir iespējams DRN par transportlīdzekli samaksāt Kontā pastarpināti, izmantojot maksāšanas iespējas CSDD, vai (t.sk. cik dienu laikā) CSDD saņemtos maksājumus iemaksās Kontā. DRN reglamentējošajos normatīvajos aktos noteiktā DRN par transportlīdzekli maksāšanas kārtība, kas cita starpā paredz arī iespēju izmantot dažādus maksājumu pakalpojumu veidus, ir efektīva un operatīva. Nodokļu maksātājam nav iespējams veikt darbības ar transportlīdzekli CSDD, kamēr DRN par transportlīdzekli nav samaksāts, tādējādi ir novērsta minētā nodokļa parāda rašanās iespējamība. Turklāt MK noteikumos Nr.361 paredzētā kārtība, ka DRN par transportlīdzekli var samaksāt, izmantojot dažādas maksāšanas iespējas, atvieglo nodokļu maksātājam DRN par transportlīdzekli maksāšanas procesu, jo nodokļu maksātājs var izvēlēties tam ērtāko maksāšanas veidu. Ja netiktu paredzēts, ka DRN par transportlīdzekli iespējams samaksāt CSDD, bet tiktu noteikts, ka nodokļu maksātājam minētais nodoklis (tieši nevis pastarpināti) ir jāiemaksā Kontā, tiktu sarežģīta DRN par transportlīdzekli iekasēšana un apgrūtināta (tai skaitā arī paildzināta) transportlīdzekļa reģistrācijas procesa operativitāte, līdz ar to minētā nodokļa administrēšanas process vairs nebūtu tik efektīvs, kā tas ir nodrošināts šobrīd. Proti, transportlīdzekļa uzskaite un reģistrācija, ievērojot normatīvos aktus, tiek veikta CSDD, nevis Valsts ieņēmumu dienestā (turpmāk – VID). Līdz ar to, ja tiktu noteikts, ka DRN par transportlīdzekli ir jāmaksā Kontā, tad būtu jāveido papildu informācijas apmaiņas risinājums starp VID un CSDD par Kontā saņemtajiem maksājumiem, lai CSDD pirms transportlīdzekļa reģistrācijas varētu pārliecināties, ka DRN par transportlīdzekli ir samaksāts, kā to paredz Dabas resursu nodokļa likuma 27.panta piektā daļa. Papildu informācijas apmaiņas nepieciešamība radītu izmaksas DRN par transportlīdzekli administrēšanā un iekasēšanā iesaistītajām pusēm (proti, VID un CSDD), kā arī būtu jāparedz laiks informācijas apmaiņas par saņemtajiem maksājumiem nodrošināšanai, un nodokļu maksātājam šādā situācijā nebūtu iespēja operatīvi veikt reģistrācijas darbības CSDD. Vienlaikus transportlīdzekļu reģistrācija nenotiktu tikpat operatīvi kā līdz šim, jo Kontā saņemtie maksājumi tiktu novirzīti maksājumu saistību segšanai, ievērojot Ministru kabineta 2018.gada 30.oktobra noteikumus Nr.661 “Kārtība, kādā maksā nodokļus, nodevas, citus valsts noteiktos maksājumus un ar tiem saistītos maksājumus un novirza tos saistību segšanai”, proti vispirms uz vecāko nodokļa maksātāja saistību. Līdz ar to, ja nodokļu maksātājam būtu citi nodokļu parādi, Kontā saņemtais maksājums (pat ja nodokļu maksātājs būs vēlējies samaksāt DRN par transportlīdzekli) vispirms tiktu novirzīts uz vecākām saistībām. Ministru kabineta 2010.gada 12.oktobra noteikumu Nr.972 “Noteikumi par kārtību, kā veicami maksājumi valsts budžetā un tie atzīstami par saņemtiem, un prasībām tiešsaistes maksājumu pakalpojumu izmantošanai norēķinos ar valsts budžetu” 4.punkts nosaka, ka šo noteikumu 3.punktā minēto maksājumu pakalpojumu veidu izmantošanu norēķinos ar valsts budžetu nosaka tiesību akti, saskaņā ar kuriem veicams maksājums valsts budžetā. Ja minētajos tiesību aktos nav norādīts izmantojamais maksājuma pakalpojuma veids, norēķinos ar valsts budžetu izmanto šo noteikumu 3.2.apakšpunktā minēto maksājuma pakalpojumu, kā arī šo noteikumu 3.3. un 3.4.apakšpunktā minēto maksājuma pakalpojumu, ja valsts budžeta maksājumus administrējošā institūcija vai starpniekinstitūcija tehniski nodrošina šāda maksājuma pakalpojuma veida izmantošanu.Tādējādi, ja tiktu noteikts, ka DRN par transportlīdzekli pirms transportlīdzekļa reģistrācijas ir jāmaksā tieši (nevis pastarpināti, izmantojot maksāšanas iespējas CSDD) Kontā, nebūtu iespējams saglabāt iespēju, ka minēto nodokli ir iespējams samaksāt ar maksājumu karti vai skaidrā naudā, jo normatīvie akti neparedz, ka maksājumus Kontā iespējams veikt skaidrā naudā vai ar maksājumu karti, kā arī VID normatīvajos aktos nav noteikts pienākums DRN iekasēt, izmantojot maksājumu kartes vai skaidru naudu.Likuma “Par nodokļiem un nodevām” 23.1panta pirmā daļa nosaka, ka nodokļu maksātājs Kontā iemaksā minētajā pantā noteiktos VID administrētos nodokļus, nodevas, citus valsts noteiktos maksājumus un ar tiem saistītos maksājumus. Savukārt noteikumu projektā noteiktais regulējumu paredz, ka DRN par transportlīdzekli Kontā tiek iemaksāts pastarpināti, proti, izmantojot normatīvajā regulējumā paredzētās maksāšanas iespējas CSDD. Noteikumu projekta regulējums nemaina esošo situāciju, jo arī šobrīd spēkā esošie normatīvie akti paredz, ka DRN par transportlīdzekli valsts budžeta ieņēmumu kontā nodokļu maksātājs var veikt pastarpināti, proti, izmantojot maksāšanas iespējas CSDD. Neskatoties uz to, ka normatīvais regulējums paredz iespēju DRN par transportlīdzekli samaksāt, izmantojot maksāšanas iespējas CSDD, DRN par transportlīdzekli maksātājs gan šobrīd, gan no 2021.gada 1.janvāra nemainīgi ir persona, kas pirmo reizi pastāvīgi reģistrē Latvijā transportlīdzekļus, uz kuriem attiecas Nolietotu transportlīdzekļu apsaimniekošanas likuma 3.panta pirmā daļa. Tādējādi, nosakot, ka CSDD iemaksā Kontā iekasēto DRN par transportlīdzekli, nemaina nosacījumu, ka DRN par transportlīdzekli maksātājs ir persona, kas pirmo reizi pastāvīgi reģistrē Latvijā transportlīdzekļus, uz kuriem attiecas Nolietotu transportlīdzekļu apsaimniekošanas likuma 3.panta pirmā daļa.Tādējādi, lai nodrošinātu skaidru un nepārprotamu regulējumu DRN par transportlīdzekli maksāšanas kārtībā, kā arī saglabātu tikpat efektīvu minētā nodokļa iekasēšanu un dažādās maksāšanas iespējas, nepieciešams veikt grozījumus Ministru kabineta 2012.gada 22.maija noteikumos Nr.361, precīzi nosakot, ka nodokļu maksātājam DRN par transportlīdzekli ir iespējams samaksāt CSDD, izmantojot dažādus maksājumu pakalpojumu veidus (skaidrā naudā, ar maksājumu karti, ar pārskaitījumu), un CSDD ir pienākums saņemtās nodokļu summas iemaksāt Kontā noteiktu dienu laikā. Ņemot vērā minēto, ar noteikumu projektā ietverto regulējumu tiek noteikts, ka:- DRN par transportlīdzekli iespējams samaksāt CSDD norādītajā norēķinu kontā, kas atvērts kredītiestādē vai Valsts kasē DRN par transportlīdzekli iekasēšanai;- CSDD ir pienākums saņemtās nodokļa summas triju darbdienu laikā ieskaitīt Kontā;- CSDD transportlīdzekli reģistrē pēc DRN par transportlīdzekli saņemšanas CSDD norādītajā norēķinu kontā, kas atvērts kredītiestādē vai Valsts kasē nodokļa iekasēšanai, ja nodokļa maksātājs maksājumu veic ar maksājumu pakalpojumu sniedzēja starpniecību.Noteikumu projekts paredz, ka CSDD DRN par transportlīdzekli iekasēšanai norēķinu kontu var atvērt kredītiestādē vai Valsts kasē. Minētā izvēles iespēja ir paredzēta, lai CSDD, ņemot vērā to, ka iekasētās nodokļu summas ir jāiemaksā Kontā noteiktu dienu laikā, tiktu nodrošināta iespēja, izvēlēties efektīvāko veidu nodokļa iekasēšanai un iemaksāšanai Kontā. CSDD attiecībā uz DRN par transportlīdzekli nodrošina minētā nodokļa iekasēšanu un ieskaitīšanu Kontā. Izpildot noteikumos noteikto attiecībā uz DRN iekasēšanu, CSDD nav uzskatāms par maksājumu pakalpojumu sniedzēju Maksājumu pakalpojumu un elektroniskās naudas likuma izpratnē. |
| 3. | Projekta izstrādē iesaistītās institūcijas un publiskas personas kapitālsabiedrības | Finanšu ministrija, VID, CSDD, Valsts kase |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Nav attiecināms.  |
| 2. | Tiesiskā regulējuma ietekme uz tautsaimniecību un administratīvo slogu | Ar noteikumu projektā ietverto regulējumu administratīvais slogs netiek radīts vai mainīts, jo arī šobrīd nodokļu maksātājam ir pienākums samaksāt DRN par transportlīdzekli DRN normatīvos aktos noteiktajos gadījumos. Turklāt noteikumu projektā noteiktais regulējums saglabā šobrīd spēkā esošo kārtību, ka DRN par transportlīdzekli iespējams samaksāt pastarpināti, proti, izmantojot maksāšanas iespējas CSDD. Līdz ar to nodokļu maksātājam ir iespēja, izvēlēties tam ērtāko maksāšanas veidu (skaidrā naudā, ar maksājumu karti vai ar pārskaitījumu) un samaksāt minēto nodokli. |
| 3. | Administratīvo izmaksu monetārs novērtējums | Nav attiecināms. |
| 4. | Atbilstības izmaksu monetārs novērtējums | Nav attiecināms. |
| 5. | Cita informācija | Nav attiecināms. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projektā ietvertais regulējums neietekmē sabiedrības intereses, bet attiecas uz VID un CSDD savstarpējo sadarbību DRN par transportlīdzekli iekasēšanā. Neskatoties uz to, ka noteikumu projekta regulējums neskar sabiedrības intereses, informācija par projekta izstrādi ir publicēta Finanšu ministrijas tīmekļvietnē sadaļā “Sabiedrības līdzdalība” – “Tiesību aktu projekti” – “Nodokļu politika”. Līdz ar to sabiedrības pārstāvji varēja līdzdarboties projekta izstrādē, rakstveidā sniedzot viedokļus par noteikumu projektu. Tāpat sabiedrības pārstāvji varēs sniegt viedokļus par noteikumu projektu pēc tā izsludināšanas Valsts sekretāru sanāksmē.  |
| 2. | Sabiedrības līdzdalība projekta izstrādē | Uzziņa par noteikumu projektu 2020.gada 2.novembrī publicēta Finanšu ministrijas tīmekļvietnē sadaļā “Sabiedrības līdzdalība” – “Tiesību aktu projekti” – “Nodokļu politika”, adrese <https://www.fm.gov.lv/lv/sabiedribas_lidzdaliba/tiesibu_aktu_projekti/nodoklu_politika#project677>  |
| 3. | Sabiedrības līdzdalības rezultāti | Sabiedrības pārstāvju iebildumi un priekšlikumi nav saņemti. |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | VID, CSDD, Valsts kase |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta īstenošana tiks veikta esošo institūciju un cilvēkresursu ietvaros.Jaunas institūcijas netiks veidotas un nav nepieciešams likvidēt vai reorganizēt esošās institūcijas. Līdz ar to noteikumu projekta izpilde neietekmēs institūciju cilvēkresursus. |
| 3. | Cita informācija | Nav |

Finanšu ministrs Jānis Reirs

Valdmane 67095524

Marika.Valdmane@fm.gov.lv